Къанокъуэ Арсен дохутыр цIэрыIуэм доIэпыкъу
Вэсэмахуэ езым и деж къригъэблагъэри Къанокъуэ Арсен епсэлъащ «Республикэм и сабий клиникэ сымаджэщ» къэрал IуэхущIапIэм анестезиологиемрэ реанимацэмкIэ и къудамэм и унафэщI Рижко Надеждэ. Мы зэманым ар республикэм и IэщIагъэлI нэхъыфI дыдэхэм ящыщщ. ЦIыхухэм еIэзэным къыдэкIуэу абы щIэныгъэ лэжьыгъэшхуи ирегъэкIуэкI. Мы IуэхущIапIэм 1995 гъэ лъандэрэ щыIэщ. Иджыпсту дохутырымрэ абы и унагъуэмрэ пщIэкIэ къащта фэтэрым щопсэу.
Нэхъ япэIуэкIэ КъБР-м и Iэтащхьэм и Интернет порталым Рижко Надеждэ щылажьэ сабий сымаджэщым и IэщIагъэлI псоми Iэ зыщIадза тхыгъэ зыбжанэ къагъэхьащ, а цIыхубзым и псэупIэ Iуэхухэр дэгъэкIынымкIэ дэIэпыкъуну къэлъаIуэу. «Сабий сымаджэщым реанимацэмкIэ и къудамэр хуабжьу хуэныкъуэщ а цIыху IэкIуэлъакIуэм. Ар 2003 гъэ лъандэрэ къудамэм и унафэщIщ, псори мы IэнатIэм илъэс 20-м нэблэгъауэ пэрытщ, икIи сабий реанимацэ-анестезиологие лэжьыгъэм абы хуэдэу хэзыщIыкI къэгъуэтыгъуейщ. Ди республикэм и жылагъуэ псоми, ди гъунэгъу щIыналъэхэми ящыщ сабий сымаджэ куэдым щеIэзэ ди стационарым Рижко Надеждэ хуэдэу щылэжьэфын иджыпсту бгъуэтынукъым. Абы къыхэкIыу дынолъэIу псэупIэ и лъэныкъуэкIэ абы удэIэпыкъуну», — къатхащ сабий сымаджэщым и дохутыр- хэм.
Рижко Надеждэ и лэжьэгъухэр къызэрыщытхъур, ар зэфIэкIышхуэрэ Iэзагърэ зыбгъэдэлъ лэжьакIуэу КъБР-м узыншагъэр хъумэнымкIэ и министр Шэт Ирмэ къызэрилъытэр, апхуэдэу зи IэщIагъэм хуэIэзэ медицинэ лэжьакIуэхэр республикэм къызэремэщIэкIыр къилъытэри, Къанокъуэ Арсен унафэ ищIащ абы псэупIэ и лъэныкъуэкIэ дэIэпыкъуну. Сабий куэд зиIэ дохутыр унагъуэм фэтэр къыхуащэхунущ КъБР-м и Iэтащхьэмрэ Правительствэмрэ я гъэтIылъыгъэ фондым щыщ ахъшэкIэ.
КъБР-м и Iэтащхьэмрэ
Правительствэмрэ я пресс-IуэхущIапIэ.
